VSL Sklep II Cp 2494/2018
Datum: 2018-12-19T01:00:00.000+01:00
ecli: ECLI:SI:VSLJ:2018:II.CP.2494.2018
sodisce: Višje sodišče v Ljubljani
oddelek: Civilni oddelek
institut: vloga - vloga v elektronski obliki - nepopolna vloga - obvezna sestavina pritožbe - podpis pritožbe - elektronsko podpisana vloga
jedro: Po elektronski pošti poslana pritožba sodišču ni bila podpisana z veljavnim kvalificiranim potrdilom, ki se po določbah Pravilnika zahteva pri vlaganju elektronskih vlog za uporabnike, ki imajo v civilnih sodnih postopkih položaj stranke postopka.
zveza: ZPP člen 105, 105b

## Jedro

Po elektronski pošti poslana pritožba sodišču ni bila podpisana z veljavnim kvalificiranim potrdilom, ki se po določbah Pravilnika zahteva pri vlaganju elektronskih vlog za uporabnike, ki imajo v civilnih sodnih postopkih položaj stranke postopka.

## Izrek

Pritožba se zavrže.

## Obrazložitev

1. Sodišče prve stopnje je z izpodbijanim sklepom zavrglo tožbo tožeče stranke, s katero zahteva od tožencev objavo popravka k navedbam v prispevku v javnem glasilu ... z naslovom ".... v celoti zavrnjena“. Odločitev temelji na ugotovitvi, da tožeča stranka, kljub pozivu sodišča, ni popravila tožbe in ni navedla vrednosti spornega predmeta skladno z določbo 45. člena Zakona o pravdnem postopku (ZPP).

2. Tožeča stranka v pritožbi, vloženi po elektronski pošti, predlaga sodišču prve stopnje, da zaradi nesporazuma zavrnitev tožbe prekliče. Navaja, da je vrednost spornega predmeta zastopnik že sporočil pisno, še prej pa tudi ustno na zapisnik. Glede na to, da se tožba zaradi zavrnitve popravkov sploh še ni obravnavala, čas pa teče in da bi sodišče lahko hitreje in učinkovito presojalo, navaja vrednost spornega predmeta 2.100,00 EUR.

3. Pritožba je nepopolna.

4. Pritožbeno sodišče ugotavlja, da je tožeča stranka obravnavano pritožbo (enako prej tudi že tožbo in druge vloge) poslala sodišču preko elektronske pošte (na elektronski naslov sodišča ... (...@...), pri tem pa pritožba ni podpisana z veljavnim kvalificiranih potrdilom.

5. ZPP v 105.b. členu določa, da je v pravdnem postopku vložena vloga pisna vloga v fizični ali elektronski obliki. Vloga v elektronski obliki se vloži tako, da se vloži v informacijski sistem sodstva, ki vložniku samodejno potrdi prejem vloge. Minister, pristojen za pravosodje, predpiše pogoje in način vložitve vlog v elektronski obliki, obliko zapisa vloge v elektronski obliki ter organizacijo in delovanje informacijskega sistema sodstva ter določi vloge, ki se lahko vložijo tudi po telefonu ali v elektronski obliki brez elektronskega podpisa, in način identifikacije strank v teh primerih. Podpis vloge ZPP ureja v tretjem odstavku 105. člena in določa, da se za izviren podpis vložnika šteje njegov lastnoročni podpis kot tudi elektronski podpis, ki je enakovreden lastnoročnemu podpisu.

6. Čeprav ZPP določa, da se vloga v pravdnem postopku lahko vloži tudi v elektronski obliki, ne zadostuje, da se pošlje na elektronski naslov sodišča, dostopen na spletu. Skladno s citiranimi določbami ZPP ter Pravilnika o elektronskem poslovanju v civilnih sodnih postopkih (v nadaljevanju Pravilnik)1 ter Zakona o elektronskem poslovanju in elektronskem podpisu2, na katerega se Pravilnik sklicuje, na opisani način vložene pritožbe tožeče stranke ni mogoče šteti za popolno pritožbo. Po elektronski pošti poslana pritožba sodišču namreč ni bila podpisana z veljavnim kvalificiranim potrdilom, ki se po določbah Pravilnika zahteva pri vlaganju elektronskih vlog za uporabnike, ki imajo v civilnih sodnih postopkih položaj stranke postopka (10. člen ter 19. do 22. člen Pravilnika).

7. Ker pritožba ne vsebuje podpisa, ki je obvezna vsebina pritožbe po 335. členu ZPP, je pritožbeno sodišče ni vsebinsko obravnavalo, ampak jo je kot nepopolno in nedovoljeno zavrglo (343. člen v zvezi s 346. členom ZPP), saj se v postopku za pritožbo ne uporabljajo določbe 108. člena ZPP o vročanju nepopolnih vlog v dopolnitev (336. člen ZPP).

1 Uradni list RS, št. 49/2017. 2 Uradni list RS, št. 98/04 in 61/06.